Kuva: Maiju Torvinen

Stockmann sulkee Oulun tavaratalon viimeistään vuoden 2017 alussa. Yhtiö kertoo, että neuvottelut Oulun tavaratalon uudesta vuokrasopimuksesta päättyivät tuloksettomina.



Päätös vaikuttaa tavaratalon kaikkien 230 työntekijän työsuhteeseen.

Stockmann kertoi lopettamissuunnitelmistaan julkisesti helmikuussa. Sen jälkeen yhtiö kävi vielä neuvotteluja liiketilan vuokranantajan kanssa.

Stockmannin Oulun-tavaratalo on Suomen pohjoisin. Se avattiin vuonna 2001. Tavaratalon 230 työntekijästä 90 on kokoaikaisia.

Tavaratalon johtajaPentti Korhosenmukaan lopettaminen onkova isku niin työntekijöille kuin koko Oululle. Hänen tietojensa mukaan neuvotteluja tavaratalon jatkamisesta käytiin tosissaan loppumetreille asti.



Uudet yt-neuvottelut käyntiin

Stockmann kertoi myös aloittavansa uudet yhteistoimintaneuvottelut, joiden piirissä on Suomessa noin 1 100 työntekijää.



Yhtiön mukaan vähennystarve on enintään 260 henkilöä. Neuvottelut eivät koske jatkavien tavaratalojen myyntihenkilökuntaa.

Yhtiö teki viime vuonna miljoonatappiot



Stockmannin Oulun-tavaratalon sulkeminen on osa yhtiön laajaa tehokkuusohjelmaa, jolla yhtiö pyrkii voitolliseksi. Stockmannin tulos rojahti viime vuonna 43 miljoonaa euroa tappiolle.



Stockmann kertoo jatkavansa myös aiemmin julkistamaansa suunnitelmaa ja sulkee Moskovan Mega-kauppakeskuksissa sijaitsevat kolme tappiollista tavarataloa vuoden 2016 loppuun mennessä. Nämä tavaratalot työllistävät tällä hetkellä yhteensä noin 700 henkilöä.